**Beirniadaeth Cystadleuaeth 326**

**Barddoniaeth Bl. 2 ac iau: Y Parc**

**Beirniad: Elidir Dafydd**

Gyda golwg ar gystadleuaeth barddoniaeth bl2 ac iau eleni, y testun a osodwyd oedd ‘Parc’.

Bu’n fraint cael beirniadu’r gystadleuaeth a chael gweld fflach a photensial amlwg yng nghanu nifer o’r cyw feirdd ifainc.

Tri darn unigryw a ddaeth i'r brig fodd bynnag.

Gyda golwg ar hyn y gosodaf  Tywysoges Myrddin yn drydydd. Cryfder y gwaith hwn oedd y sylw a roddwyd i’r gwahanol synhwyrau wrth gerdded drwy’r parc, gan ddefnyddio’r llythrennau yn nheitl y gerdd i sbarduno’r llinellau yn eu blaen.

Yn ail eleni y mae Seren Wen. Cerdd apelgar a geir yma sy’n rhoi sylw i blant yn chwarae’n hapus ac yn llon yn y parc. Braf hefyd oedd nodi’r defnydd effeithiol a wnaed o dechnegau iaith ac arddull i fywiocáu’r disgrifio – yn enwedig felly o ran y berfenwau a’r ansoddeiriau lliwgar.

Ond yn fuddugol eleni y mae **Jess.**  Cerdd drawiadol yw hon sydd â sawl cyffyrddiad aeddfed o ystyried oedran ifanc y cystadleuydd. Cawn hanes plentyn a’i deulu yn ymweld â Pharc Anturiaethau ar ddechrau gwyliau’r haf a’r ysfa annioddefol i gael mwynhau – ‘heddiw yw’r dydd... dw i wedi bod yn aros iddo gyrraedd ers oes’. Braf oedd nodi gallu’r cystadleuydd i greu rhythm a mydr cofiadwy. Cerdd yw hon, yn wir, sydd ar fesur mydr ac odl – ac yn sicr, mae’r patrwm odli cyson yn helpu i gyfleu hwyl y dydd.

Llongyfarchiadau!